钦定古今图书集成/明伦汇编/闺媛典/第324卷 > 皇清五十七 > 张弘任妻苏氏
## 钦定古今图书集成/明伦汇编/闺媛典/第324卷 > 皇清五十七 > 张弘任妻苏氏

按《嵩明县志》：苏氏，张弘任妻。年十六归张。祖姑病卧逾年，氏衣不解带，汤药必亲。弘病没，氏年二十六，叠遭兵荒，糟糠不厌。竭甘旨以奉衰翁，抚六龄藐孤，教之成立。初，势豪有谋娶者，氏曰：“吾臂可断，身可截，终不以一身事二姓。” 势豪知不可夺而止。康熙二十九年，建坊旌表。